મોહાલી , 20 ઓક્ટોબરઃ પોતાના બોલર્સના નિરાશાનજક પ્રદર્શનથી કેપ્ટન કૂલ મહેન્દ્ર સિંહ ધોનીનો પારો ચઢી ગયો અને તેમણે કહ્યું કે , તે બોલર્સને આંગળી પકડીને ચાલતા શીખવી શકે નહીં . તેમણે કહ્યું કે , આ તમામ આંતરરાષ્ટ્રીય સ્તરના અનુભવી બોલર છે . તેમણે તેમની ક્ષમતા અનુસાર પરફોર્મ કરવી જોઇએ અને ધડાધડ રન આપવાથી બચવું જોઇએ . ધોનીએ નામ તો નથી આપ્યા , પરંતુ સમજવામાં આવે છે કે , તેનો ઇશારો સ્પષ્ટ રીતે ઇશાંત શર્મા તરફ હતો , જેમણે એક ઓવરમાં 30 રન આપીને જીતેલી બાજીને હારમાં પલ્ટાવી નાંખી હતી . ઓસ્ટ્રેલિયા વિરુદ્ધની સાત મેચોની શ્રેણીની ત્રીજી મેચ હાથમાંથી નીકળી ગયા બાદ ધોનીએ કહ્યું કે , મને લાગે છે કે , આખરી કેટલીક ઓવર્સ નિરાશાજનક હતી અને બોલિંગ અમારી ચિંતાનો વિષય બની ગઇ છે . મેદાનમાં થોડીક ઘાસ હતી , પરંતુ છેલ્લી ગેમ જેવી નહોતી . ખેલાડીઓને મહેનત કરવી પડશે અને યોજના સાથે મેદાનમાં ઉતરવું પડશે જેથી તેઓ પૂરી ક્ષમતા સાથે પરફોર્મ કરી શકે . નોંધનીય છે કે , સતત આઉટ ઓફ ફોર્મ ચાલી રહેલા ઇશાંત શર્માએ 48મી ઓવરમાં 30 રન ફેંકી દીધા , જેના કારણે હાથમાં આવેલી મેચને છટકવાથી ટીમ ઇન્ડિયા બચાવી શકી નહીં . નોંધનીય છે કે , સતત ત્રીજી મેચમાં ભારતની બોલિંગ લાઇનઅપ કોઇ ખાસ કમાન દેખાડી શકી નહીં . ભુવનેશ્વર કુમાર અને ઇશાંત શર્મા ભારતીય ટીમ માટે ઘણા મોંઘા સાબિત થયા . ભુવનેશ્વરે જ્યાં 10 ઓવરમાં પાંચની એવરેજથી 50 રન આપ્યા , જ્યાં ઇશાંતે 8 ઓવરમાં 7.88ની એવરેજથી 63 રન આપ્યા . ટીમ માટે વિનય કુમારે 10 ઓવર્સમાં 50 રન આપીને બે વિકેટ ઝડપી , પરંતુ રવિન્દ્ર જાડેજા સૌથી સારો બોલર સાબિત થયો , તેણે 10 ઓવરમાં માત્ર 31 રન આપ્યા અને એક વિકેટ ઝડપી હતી .